**Cine-a zis că viața-i bună...**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ori pe veacuri sprijinită,

Ori pe coada de la sapă,

Ani și ani neodihnită -

Ochii spre frumos mai scapă!

Mai privește-n lung de luncă,

Mai măsoară-n larg de mare:

Viața nu e numai muncă

Ci-i și-o mare sărbătoare.

Anii n-or opri vreodată

De prin vremuri dusul, mersul

Tu în trudă te-neci toată

Și sudoarea-ți este versul.

Cei vecini mai trag prin ziare,

Și vreo noutate ceartă,

Tu muncești din zare-n zare

Pentru casa ta deșartă.

Prispa-ți zice cu o rugă

La picioare să dai tihnă,

Dar mai bine tragi o fugă

La fântână-n loc de-odihnă.

Și te-năbușă copiii

Care s-au pierdut pe uliți,

Dar termini legatul viei

Soare-i cât de două suliți.

Pruncul țipă în copaie

Și îl cerți să fie bine,

Și-ți mai trage și-o bătaie

Omul când din crâșmă vine.

Vânătă bocești în jale

Și în bătături destinul

Cât cu pântecele moale

Îți mai horăie stăpânul.

Curăți păpușoi în noapte

Lacrimi tot scăpând pe față:

Orătăniile toate

Vor țipa desdimineață.

Ai vreun dor, te-mbie visul,

Ori măcar te-așteaptă gânduri -

Știi că-ți este paradisul

Un mormânt cu patru scânduri.

De cu zori țâșnești din casă

Să-ți îngropi o zi în glie...

Țară dulce și frumoasă,

Biată mamă, Românie!

Victor Bragagiu